b'\n_START_ARTICLE_\nTimo Vormala\n_START_PARAGRAPH_\nTimo Vormala (s. 1942) on suomalainen arkkitehti, joka tyylilt\xc3\xa4\xc3\xa4n edustaa modernismia. H\xc3\xa4n on Suomen arvostetuimpia asuntosuunnittelijoita, joka tunnetaan my\xc3\xb6s torneistaan. Lis\xc3\xa4ksi h\xc3\xa4nen t\xc3\xb6ihins\xc3\xa4 kuuluu julkisia rakennuksia eri puolilla p\xc3\xa4\xc3\xa4kaupunkiseutua._NEWLINE_Vormalan suunnittelemaa asuntorakentamista edustaa Merikannonranta 4. H\xc3\xa4n on suunnitellut tornitalot Tikkurilaan (Kielotorni) ja Lepp\xc3\xa4vaaraan. Keski-Pasilaa h\xc3\xa4n pit\xc3\xa4\xc3\xa4 sopivana tornitalon paikkana, sill\xc3\xa4 se on riitt\xc3\xa4v\xc3\xa4n et\xc3\xa4\xc3\xa4ll\xc3\xa4 Helsingin vanhasta keskustasta, johon tornit eiv\xc3\xa4t h\xc3\xa4nen mielest\xc3\xa4\xc3\xa4n sovi._NEWLINE_Vormala on mukana arkkitehtitoimisto Gullichsen Vormala Arkkitehdit Ky:ssa, joka ty\xc3\xb6llist\xc3\xa4\xc3\xa4 20 arkkitehtia. Toimisto on saanut 26 ensimm\xc3\xa4ist\xc3\xa4 palkintoa ja kahdeksan muuta palkintosijaa. Vuonna 2013 Vormalalle my\xc3\xb6nnettiin Pro Finlandia -mitali.'